'Dros-verkragting': Beskuldigde Weskoppies toe | Maroela Media
'Dros-verkragting': Beskuldigde Weskoppies toe
Die 20-jarige man wat glo 'n sewejarige meisie in 'n Dros-restaurant in Silverton verkrag het, is vir sielkundige waarneming verwys.
Riaan du Plessis, die beskuldigde se regsverteenwoordiger, het Donderdagoggend in die Pretoria-landdroshof gesê sy kliënt het 'n geskiedenis van geestesongesteldheid.
Volgens Du Plessis is sy kliënt in 2013 met bipolêre gemoedsversteuring gediagnoseer en het al behandeling vir dwelmmisbruik ontvang. Hy het glo ook al homself leed aangedoen en verskeie kere probeer selfmoord pleeg.
Die staat het gesê daar word nog gewag op die forensiese uitslag van die middel wat tydens die beskuldigde se inhegtenisneming in sy besit gevind is. Die staat het ook aangedui dat dit in belang van geregtigheid is dat die beskuldigde vir sielkundige waarneming verwys word.
Landdros Thandi Theledi het hierna beveel dat die beskuldigde na die Weskoppies- psigiatriese hospitaal verwys word vir sielkundige waarneming. Theledi het ook op versoek van die verdediging beslis dat die beskuldigde deur drie psigiaters én 'n kliniese sielkundige geëvalueer word. Die saak is hierna tot 28 November uitgestel.
Die meisie is na bewering in September in die manstoilette van die Dros-restaurant in Silverton in die ooste van Pretoria verkrag. Daar was soos met die beskuldigde se vorige hofverskyning weer groot groepe betogers buite die hof.
Intussen is daar al meer as R140 000 ingesamel vir die beweerde slagoffer danksy skarefinansiering. Besorgde Suid-Afrikaners het 'n skarefinansieringsprojek op die aanlyn platform BackaBuddy begin, maar gevra hulle wil anoniem bly.
Vanweë die sensitiewe aard van die hoëprofielsaak het Catherine du Plooy, BackaBuddy se bedryfshoof, met Kiniel Muthray, woordvoerder van die slagoffer se gesin, in verbinding getree.
"Die gesin probeer nog die skok en liggaamlike en emosionele trauma van die voorval verwerk," sê Muthray.
BackaBuddy bestuur alle geld wat ingesamel word. Dit sal eindelik direk aan die gesin oorbetaal word of aan praktisyns wat hulle benoem om hulle te help met enige moontlike behoeftes.
Die beskuldigde word ook aangekla van die besit van dwelmmiddels, intimidasie en aanranding met die opset om ernstig te beseer. Hy bly in aanhouding.
Drie beseer tydens skietery by kerk
Bouer ernstig beseer ná hy op staaf val
ZAR, ek stem 100% met jou saam
Daar is so baie plaasmoorde, verkragtings en ander gevalle waarin wit gesinne ook betrokke is. Kyk na die meisie van potch wat byna 2 keer verkrag is in haar eie huis.. so kan ek nog n paar verkrag insidente opnoem van wit vrouens en niemand samel geld in vir daai vrouens se trauma en geestesgesondheid nie. Hoekom so groot bohaai maak van hierdie een saak as dit daagliks met ons ander medemense gebeur?
Moenie oordeel nie, sê eerder dankie Here jy sit nie in daardie posisie nie!!
Goeie hemel! Hoekom is hy nie lánkal toegesluit nie? Moes hy nou eers 'n kind verkrag voor daar opgetree word? En dan het hy nog 'n meisie ook, wat sy kind verwag. Het afwykendes in ons samelewing dan nou al só normaal geword dat niemand beswaar maak teen die soort wangedrag wat hy nou al hoe lank vertoon nie?